**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Дванаесте посебне сједнице Народне скупштине Републике Српске**

**одржане 28. марта 2020. године**

Дванаеста посебна сједница Народне скупштине Републике Српске одржана је 28. марта 2020. године, у Банском двору у Бањој Луци.

Предсједник Народне скупштине Републике Српске Недељко Чубриловић (у даљњем тексту: предсједник) отворио је Дванаесту посебну сједницу и констатовао да постоји кворум за рад, те да су одсутни сљедећи народни посланици: Милан Радовић, Соња Караџић Јовичевић, Драган Галић, Ристо Марић, Данијел Јошић, Крсто Јандрић, Перица Бундало, Милан Шврака, Миленко Вићановић, Дане Малешевић, Миладин Станић, Дарко Митрић, Иванка Марковић, Давор Шешић, Бранко Бутулија, Дарко Бабаљ, Небојша Вукановић, Жељко Бабић, Љубиша Крунић, Гордана Видовић и Сенад Братић.

Предсједник је обавијестио присутне да ће се радити док се не исцрпи дневни ред Дванаесте посебне сједнице Народне скупштине Републике Српске, а да ће ***дан за гласање***бити по окончању расправе о тачки дневног реда.

Прије усвајања дневног реда, предсједник је обавијестио да ће се у складу са чланом 146. Пословника Народне скупштине Републике Српске, на овој сједници изјашњавати дизањем руку.

Предсједник је предложио, на основу члана 271. Пословника, да сједница Народне скупштине, због епидемиолошке ситуације, буде затворена за јавност, те се приступило гласању о овом приједлогу.

Народна скупштина је усвојила одлуку да Дванаеста посебна сједница буде затворена за јавност, са ***52 гласа ''за'', седам ''против'' и два ''уздржана''.***

Сједница је заказана на захтјев Владе Републике Српске у складу са чланом 171. Пословника Народне скупштине Републике Српске.

Потом се прешло на изјашњавање о предложеном дневном реду Дванаесте посебне сједнице Народне скупштине Републике Српске.

Народна скупштина Републике Српске је усвојила

**ДНЕВНИ РЕД**

1. **Приједлог одлуке о проглашењу ванредног стања за територију Републике Српске**

са ***53 гласа ''за'', ниједним ''против'' и девет ''уздржаних''.***

Након тога се прешло на разматрање тачке дневног реда.

**Ад – 1:**  **Приједлог одлуке о проглашењу ванредног стања за територију Републике Српске**

У име предлагача, уводно излагање поднио је предсједник Владе Републике Српске Радован Вишковић.

У расправи су учествовали: Милорад Додик, члан Предсједништва Босне и Херцеговине из Републике Српске, Жељка Цвијановић, предсједник Републике Српске, те народни посланици: Игор Жунић, Зоран Видић, Јелена Тривић, Дарко Бањац, Споменка Стевановић, Максим Скоко, Драган Чавић, Милан Петковић, Далибор Стевић, Един Рамић, Игор Црнадак, Драшко Станивуковић, Милан Тубин и Томица Стојановић.

Закључена је расправа по овој тачки дневног реда и завршну ријеч је поднио предсједник Владе Радован Вишковић.

Након завршетка расправе по тачки дневног реда Дванаесте посебне сједнице прешло се у *дан за гласање.*

У***дану за гласање***,**28. марта 2020. године***,* одсутни су били сљедећи народни посланици: Милан Радовић, Соња Караџић Јовичевић, Драган Галић, Ристо Марић, Данијел Јошић, Крсто Јандрић, Перица Бундало, Милан Шврака, Миленко Вићановић, Дане Малешевић, Миладин Станић, Дарко Митрић, Иванка Марковић, Давор Шешић, Бранко Бутулија, Дарко Бабаљ, Небојша Вукановић, Жељко Бабић, Љубиша Крунић, Гордана Видовић, Сенад Братић и Драган Чавић.

**Ад – 1:**  **Приједлог одлуке о проглашењу ванредног стања за територију Републике Српске**

Народна скупштина Републике Српске је усвојила

**О Д Л У К У**

**о пријевременом ступању на снагу Одлуке о проглашењу ванредног стања за територију Републике Српске**

**I**

У поступку доношења Одлуке о проглашењу ванредног стања за територију Републике Српске утврђено је да постоје нарочито оправдани разлози да наведена одлука ступи на снагу наредног дана од дана објављивања.

**II**

Ова одлука ступа на снагу наредног дана од дана објављивања у „Службеном гласнику Републике Српске“

са ***51 гласом ''за'', ниједним ''против'' и девет ''уздржаних''***.

Затим је Народна скупштина Републике Српске усвојила

**О Д Л У К У**

**о проглашењу ванредног стања**

**за територију Републике Српске**

**I**

Проглашава се ванредно стање за територију Републике Српске, због епидемиолошке ситуације у Републици Српске усљед корона вируса *2019-nCoV*.

**II**

Ова одлука ступа на снагу наредног дана од дана објављивања у „Службеном гласнику Републике Српске''

са ***51 гласом ''за'', ниједним ''против'' и девет ''уздржаних''***.

Потом се Народна скупштина изјаснила о предложеним закључцима Посланичке групе Заједно за БиХ.

Народна скупштина Републике Српске није усвојила предложене

**Закључке**

1. Све мјере, закони и други прописи које надлежни органи и тијела Републике Српске буду доносили током трајања ванредног стања биће искључиво усмјерени на сузбијање епидемије корона вируса 2*019-nCoV* и усклађени са домаћим и међународним стандардима из области људских права;
2. Проглашено ванредно стање за територију Републике Српске неће бити сметња слободном преласку међуентитетске линије разграничења, те у том смислу неће бити никаквих контролних тачака које би на било који начин спречавале прелазак ове линије;
3. Проглашено ванредно стање за територију Републике Српске неће бити препрека за достављање хуманитарне помоћи (помоћ у санитетском материјалу, заштитним средствима, храни, хигијенским потрепштинама, садном и другом материјалу намијењеном за сјетву) повратницима у ентитет Република Српска од стране надлежниох државних или ентитетских власти, као и домаћих и међународних хуманитарних организација;
4. Проглашење ванредног стања за територију Републике Српске, а због специфичности повратничке популације (исхрана, практицирање вјерских обреда и сл.), неће бити препрека за отварање изолаторија у већим повратничким срединама, уколико се за истима укаже потреба;

јер су ***два посланика гласала „за“, три „против“, а 55 је било „уздржаних“.***

Предсједник је закључио Дванаесту посебну сједницу Народне скупштине Републике Српске.

Саставни дио овог записника је препис тонског записа Дванаесте посебне сједнице Народне скупштине Републике Српске од 47 страница.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Небојша Згоњанин Недељко Чубриловић***